b'\n_START_ARTICLE_\nSuulaj\xc3\xa4rvi\n_START_SECTION_\nKalastus\n_START_PARAGRAPH_\nErityisesti Ilolan kyl\xc3\xa4n asukkaat harjoittivat kalastusta puoliammattimaisesti j\xc3\xa4rvess\xc3\xa4, sit\xc3\xa4 my\xc3\xb6s hoidettiin ja suoritettiin kalanistutuksia. Vuonna 1920 istutettiin 1\xc2\xa0000 j\xc3\xa4rvilohta, 40\xc2\xa0000 siikaa ja 20\xc2\xa0000 muikun poikasta. J\xc3\xa4rvitutkimus ja lis\xc3\xa4istutuksia suoritettiin 1924. Kalasaalis kuljetettiin 1800-luvulla Pietariin ja myytiin siell\xc3\xa4 paikallisilla markkinoilla. Talvipyynniss\xc3\xa4 mateita ja kiiski\xc3\xa4 kuljetettiin my\xc3\xb6s el\xc3\xa4vin\xc3\xa4 tynnyreiss\xc3\xa4 kaupunkiin. Kes\xc3\xa4ll\xc3\xa4 ven\xc3\xa4l\xc3\xa4iset huvila-asukkaat ostivat kalaa.\n_START_SECTION_\nMuuta\n_START_PARAGRAPH_\nJatkosodassa asemasodan aikana j\xc3\xa4rven ymp\xc3\xa4rist\xc3\xb6 oli sotilaallisesti merkitt\xc3\xa4v\xc3\xa4 paikka. J\xc3\xa4rven pohjoisk\xc3\xa4rjen ja Perkj\xc3\xa4rven kyl\xc3\xa4n v\xc3\xa4limaastossa sijaitsi Suulaj\xc3\xa4rven lentokentt\xc3\xa4, jossa oli H\xc3\xa4vitt\xc3\xa4j\xc3\xa4lentolaivue 24:n tukikohta. J\xc3\xa4rven rannalla oli my\xc3\xb6s Kannaksen Ryhm\xc3\xa4n esikunta sek\xc3\xa4 ilmavoimien radiopataljoonan radiotiedustelukomppania.'